SAWAD มั่นใจสินเชื่อปีนี้โต 20% กางแผนปี 65 ขยายสาขาเพิ่ม 200-300 แห่ง
SAWAD มั่นใจสินเชื่อปีนี้โต 20% ตามเป้า รับความต้องการสินเชื่อค่อนข้างสูง ประกอบกระจายวัคซีนของภาครัฐได้มากขึ้น เตรียมวางแผนขยายเพิ่มอีก 200-300 สาขา ทำให้ในปี 2565 จะมีจุดให้บริการทั้งหมดรวมเกือบ 6,000 แห่งครอบคลุมทั่วประเทศ
SAWAD มั่นใจสินเชื่อปีนี้โต 20% รับดีมานด์สูง เดินหน้าขยายสาขาปี 65 เพิ่ม 200-300 แห่ง ตั้งเป้าจุดบริการเกือบ 6,000 แห่งครอบคลุมทั่วประเทศ
13 ก.ย. 2564

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า บริษัทยังมั่นใจพอร์ตสินเชื่อในปี 2564 จะเติบโตได้ 20% ตามที่ตั้งไว้ หลังความต้องการของสินเชื่อทุกประเภทยังมีค่อนข้างสูง โดยผลประกอบการในไตรมาส 3/2564 คาดว่าจะเติบโตต่อเนื่องจากไตรมาสก่อน เนื่องจากในเดือน ก.ย.มีกิจกรรมทางเศรษฐกิจมากขึ้น
ประกอบกับการกระจายวัคซีนของภาครัฐได้มากขึ้น ทำให้ประชาชนสามารถกลับมาใช้ชีวิตตามปกติได้ ณ สิ้นสุดไตรมาส 2/2564 สัดส่วนสินเชื่อในพอร์ตสามารถแบ่งได้เป็น Car For Cash 43% Land for Cash 41%  House &amp; Land Backed Loans 12% และ Personal Loan 4%
โดยปัจจุบันบริษัทมีสาขารวมทั้งสิ้น 4,840 สาขา และตั้งเป้าในไตรมาส 4/2564 จะเปิด Kiosk ตามสาขาของพันธมิตร คือ ธนาคารออมสิน ให้ครบ 800 แห่งและในปี 2565 จะขยายสาขาของ SAWAD เพิ่มอีก 200-300 สาขา ทำให้ในปีหน้าจะมีจุดให้บริการทั้งหมดรวมเกือบ 6,000 แห่งครอบคลุมทั่วประเทศ
สำหรับการควบคุมคุณภาพของหนี้เสีย (NPL) ในปีนี้ตั้งเป้าให้อยู่ที่ระดับ 4-5% โดยปัจจุบันอยู่ที่ระดับ 4.23% โดยทางบริษัทพยายามดูแลและพูดคุยกับลูกค้าอย่างใกล้ชิด ประกอบกับมีมาตรการช่วยเหลือลูกค้าที่ได้รับผลกระทบจากโควิด-19 ซึ่งหากสถานการณ์แพร่ระบาดคลี่คลายก็คาดว่าระดับ NPL ก็จะปรับลดลงได้อีก
 “แม้ว่าตลาดสินเชื่อจะมีการแข่งขันค่อนข้างสูง แต่เราก็ถือเป็นรายใหญ่ที่มีประสบการณ์และความชำนาญ โดยเฉพาะช่วงนี้คนต้องการใช้เงินด่วนค่อนข้างมาก ทั้งสินเชื่อส่วนบุคคล ทะเบียนรถ หรือที่ดิน ก็ถือว่าเป็นโอกาสให้เราได้เติบโตในปีนี้ตามที่ตั้งไว้ได้ราว 20% และในปี 2565 ก็น่าจะเติบโต 20-30% เช่นกันถ้าหากสถานการณ์แพร่ระบาดโควิด-19 คลี่คลาย 
โดยจำนวนพอร์ตสินเชื่อ ณ สิ้นสุดไตรมาส 2/2564 แบบไม่รวมพอร์ตจากบริษัท เงินสดทันใจ จำกัด จะมีพอร์ตสินเชื่ออยู่ที่ราว 32,000 ล้านบาท พร้อมกันนี้เราก็ยังดูแลระดับ NPL อย่างต่อเนื่อง มีการพูดคุยกับลูกค้าอย่างใกล้ชิด และถ้าลูกค้าได้รับผลกระทบจากโควิด-19 เราก็มีมาตรการให้ความช่วยเหลือ” นางสาวธิดา กล่าว
 